b'\n_START_ARTICLE_\nAjdov\xc5\xa1\xc4\x8dina\n_START_SECTION_\nLega in zna\xc4\x8dilnosti naselja\n_START_PARAGRAPH_\nAjdov\xc5\xa1\xc4\x8dina le\xc5\xbei ob soto\xc4\x8dju potokov Hublja in Lokav\xc5\xa1\xc4\x8dka, na stiku nasutega Ajdovskega polja in fli\xc5\xa1nega pobo\xc4\x8dja pod Goro (Sinji vrh, 1002 metra). Srednja nadmorska vi\xc5\xa1ina mesta je 106 metrov. Naselje je sede\xc5\xbe ob\xc4\x8dine Ajdov\xc5\xa1\xc4\x8dina._NEWLINE_Sredi\xc5\xa1\xc4\x8de mesta, Lavri\xc4\x8dev trg, je sredi starega mestnega jedra. Cerkev \xc5\xbdupnije Ajdov\xc5\xa1\xc4\x8dina je posve\xc4\x8dena Janezu Krstniku, v njej so Cebejeve slike. Severno od cerkve so Osnovna \xc5\xa1ola Danila Lokarja Ajdov\xc5\xa1\xc4\x8dina, Srednja \xc5\xa1ola Veno Pilon Ajdov\xc5\xa1\xc4\x8dina in \xc5\xa1portni center Police, ju\xc5\xbeno pa avtobusna in \xc5\xbeelezni\xc5\xa1ka postaja. _NEWLINE_Na vzhodni strani Hublja je mestni predel (in \xc5\xbeupnija) \xc5\xa0turje, nekdaj samostojna vas, kjer je cerkev svetega Jurija s slikami Matev\xc5\xbea Langusa in Toneta Kralja. Tu je tudi Lavri\xc4\x8deva knji\xc5\xbenica Ajdov\xc5\xa1\xc4\x8dina. To je predvsem stanovanjski predel, gostota poselitve je najve\xc4\x8dja v soseski Ribnik, kjer stoji tudi Osnovna \xc5\xa1ola \xc5\xa0turje Ajdov\xc5\xa1\xc4\x8dina. _NEWLINE_Ob kra\xc5\xa1kih izvirih Hublja je zajetje za obmo\xc4\x8dni vodovod. V bli\xc5\xbeini \xc5\xa0portnega parka Pale stojita hidroelektrarna in Hostel Ajdov\xc5\xa1\xc4\x8dina, tu se za\xc4\x8dne 3100 m dolga Naravoslovna u\xc4\x8dna pot Ajdov\xc5\xa1\xc4\x8dina. _NEWLINE_Industrijski obrati se nahajajo prete\xc5\xbeno v ju\xc5\xbenem delu mesta (Mlinotest, Tekstina, Fructal, Incom, Bia Separations, Petri\xc4\x8d). Sredi Ajdovskega polja ob Hublju je \xc4\x8distilna naprava za industrijske in mestne odplake. Na zahodnem robu mesta so pokopali\xc5\xa1\xc4\x8de, \xc5\xa1portni stadion in Letali\xc5\xa1\xc4\x8de Ajdov\xc5\xa1\xc4\x8dina. Nasproti letali\xc5\xa1\xc4\x8da je obrtna cona, kjer ima sede\xc5\xbe podjetje Pipistrel.\n_START_SECTION_\nEtimologija\n_START_PARAGRAPH_\nIme mesta Ajdov\xc5\xa1\xc4\x8dina izvira iz besede Ajdi, legenda namre\xc4\x8d pravi, da so Slovani, ko so  videli mogo\xc4\x8dne razvaline Kastre, njeno gradnjo pripisali velikanom s \xc4\x8dlove\xc5\xa1ko podobo, Ajdom.\n_START_SECTION_\nZgodovina\n_START_PARAGRAPH_\nMesto se je razvilo ob cesti Razdrto-Nova Gorica ob odcepih v Idrijo, na Predmejo, na Ustje ter mimo Vipavskega Kri\xc5\xbea v \xc5\xa0tanjel. Od leta 1902 je z \xc5\xbeeleznico povezana z Gorico._NEWLINE_Stari Rimljani so v \xc4\x8dasu Rimskega imperija na obmo\xc4\x8dju dana\xc5\xa1njega naselja okrog leta 270 za\xc4\x8deli graditi utrjen voja\xc5\xa1ki tabor s \xc5\xa1tirinajstimi obrambnimi stolpi, imenovan Castrum Ad Fluvium Frigidum (Utrdba ob mrzli reki), ki je slu\xc5\xbeil kot cestna postaja na poti iz Italije v Panonijo in na Balkan. Pri Vrhpolju v bli\xc5\xbeini je leta 394 potekala bitka pri Mrzli reki med Teodozijem I. in Evgenijem. Leta 451 je hunski vojskovodja Atila na pohodu v Italijo postojanko poru\xc5\xa1il. _NEWLINE_Ob preseljevanju narodov so preko Vipavske doline na jug prehajali Huni, Vzhodni Goti in Langobardi, nato pa \xc5\xa1e Slovani, ki so se tod naselili._NEWLINE_Do leta 1945 so dana\xc5\xa1nji Ajdov\xc5\xa1\xc4\x8dini gospodovali \xc5\xa1e: oglejski patriarhi, Gori\xc5\xa1ki grofje, Bene\xc5\xa1ka republika, Habsbur\xc5\xbeani in Italijani. Kraji so v 15. stoletju trpeli tudi zaradi osmanskih vdorov. _NEWLINE_Naselje se ponovno omenja \xc5\xa1ele leta 1507, ko naj bi ji Maksimilijan I. dal tr\xc5\xa1ke pravice. Znotraj anti\xc4\x8dnega obzidja je nastalo zna\xc4\x8dilno srednjeve\xc5\xa1ko mesto. Razcvet kraja se je za\xc4\x8del, ko so zgradili cesto iz Logatca \xc4\x8dez Hru\xc5\xa1ico in leta 1664 \xc5\xa1e kamniti most, ki je povezal de\xc5\xbeeli Kranjsko in Gori\xc5\xa1ko, meja med njima je namre\xc4\x8d potekala po Hublju. V 16. stoletju se je za\xc4\x8del razvoj fu\xc5\xbeinarstva, ki je s prekinitvami trajal do leta 1909. V naselju je bilo \xc5\xa1e veliko drugih obratov (\xc5\xbeage, strojarne, tovarne testenin, papirnica, pivovarna, predilnica, barvarna ...), iz katerih se je razvila dana\xc5\xa1nja industrija._NEWLINE_V Ajdov\xc5\xa1\xc4\x8dini je bila 5. maja 1945 ustanovljena prva slovenska vlada po 2. svetovni vojni.  V spomin na ta dogodek slavi ob\xc4\x8dina Ajdov\xc5\xa1\xc4\x8dina svoj praznik.\n_START_SECTION_\nZnani Ajdovci\n_START_PARAGRAPH_\nV Ajdov\xc5\xa1\xc4\x8dini so se rodili slikarja Anton Cebej in Veno Pilon, zdravnik in pisatelj Danilo Lokar ter naravoslovni zbiratelj Anton Bianchi.\n_START_SECTION_\nIzobra\xc5\xbeevanje\n_START_PARAGRAPH_\nV Ajdov\xc5\xa1\xc4\x8dini delujeta dve osnovni \xc5\xa1oli: Osnovna \xc5\xa1ola Danila Lokarja Ajdov\xc5\xa1\xc4\x8dina in Osnovna \xc5\xa1ola \xc5\xa0turje Ajdov\xc5\xa1\xc4\x8dina. _NEWLINE_Srednja \xc5\xa1ola Veno Pilon Ajdov\xc5\xa1\xc4\x8dina zdru\xc5\xbeuje gimnazijo, srednjo strokovno \xc5\xa1olo (program Pred\xc5\xa1olska vzgoja) in dija\xc5\xa1ki dom. _NEWLINE_V Ajdov\xc5\xa1\xc4\x8dini ima svoj sede\xc5\xbe Fakulteta za naravoslovje Univerze v Novi Gorici. _NEWLINE_Za izobra\xc5\xbeevanje odraslih skrbi Ljudska univerza Ajdov\xc5\xa1\xc4\x8dina.\n_START_SECTION_\nKultura\n_START_PARAGRAPH_\nV Muzeju Ajdov\xc5\xa1\xc4\x8dina si lahko ogledamo zbirko fosilov in arheolo\xc5\xa1ko razstavo o anti\xc4\x8dni Ajdov\xc5\xa1\xc4\x8dini. V Pilonovi galeriji, ki se nahaja v Pilonovi doma\xc4\x8diji in sosednji hi\xc5\xa1i, je na ogled stalna razstava umetni\xc5\xa1ke zapu\xc5\xa1\xc4\x8dine Vena Pilona ter ob\xc4\x8dasne razstave. V Ajdov\xc5\xa1\xc4\x8dini delujeta tudi Lokarjeva galerija Ajdov\xc5\xa1\xc4\x8dina in Galerija Li\xc4\x8dna hi\xc5\xa1a Ajdov\xc5\xa1\xc4\x8dina. _NEWLINE_Konec septembra vsako leto poteka \xc5\xa0trudlfest, festival gledali\xc5\xa1ko-filmsko-plesno-glasbenih dogodkov.\n_START_SECTION_\nMediji\n_START_PARAGRAPH_\nV Ajdov\xc5\xa1\xc4\x8dini izhaja brezpla\xc4\x8dni mese\xc4\x8dnik Latnik, posve\xc4\x8da se lokalnim novicam.\n_START_SECTION_\n\xc5\xa0port in rekreacija\n_START_PARAGRAPH_\nV Ajdov\xc5\xa1\xc4\x8dini deluje ve\xc4\x8d \xc5\xa1portnih klubov, med katerimi so najbolj znani rokometni \xc5\xbdRK Mlinotest Ajdov\xc5\xa1\xc4\x8dina, nogometna \xc5\xa0D \xc5\xa0kou Ajdov\xc5\xa1\xc4\x8dina in ND Primorje, kolesarska KK \xc4\x8crn trn in Kamplc Racing Team ter smu\xc4\x8darski SK Dol Ajdov\xc5\xa1\xc4\x8dina.'